ΟΜΗΡΟΥ ΟΔΥΣΣΕΙΑ

### ι 513-630

**Στόχοι**: οι μαθητές:

* να κατανοήσουν το περιεχόμενο της ενότητας
* να κρίνουν το ήθος του Οδυσσέα
* να παρακολουθήσουν την κλιμάκωση της ύβρεως του ήρωα
* να εντοπίσουν στην προσευχή του Πολύφημου την προοικονομία του έργου.

### Επεξεργασία του κειμένου (συνοπτική θεώρηση):

**1. Ανάγνωση της ενότητας.**

**2. Επισήμανση των κύριων σημείων που βοηθούν στην εξέλιξη του μύθου.** (ο Οδυσσέας και οι σύντροφοί του απομακρύνονται από τη σπηλιά του Πολύφημου, φτάνουν στο πλοίο και αποπλέουν – πριν απομακρυνθούν, ο Οδυσσέας με δυνατή φωνή μιλάει χλευαστικά στον Κύκλωπα για την τύφλωσή του και επαιρόμενος για τον εαυτό του / υβριστική συμπεριφορά – ο Πολύφημος πετάει έναν τεράστιο βράχο προς το καράβι, θέτοντας σε κίνδυνο τη φυγή τους – ο Οδυσσέας για δεύτερη φορά μιλάει προκλητικά στον Πολύφημο, αποκαλύπτοντας την ταυτότητά του / κλιμάκωση ύβρεως – ο Πολύφημος απαντά ότι είναι γιος του Ποσειδώνα και αυτός θα τον γιατρέψει – τρίτη φορά, ο Οδυσσέας εύχεται να σκότωνε τον Πολύφημο και λέει ότι ο Ποσειδώνας δε θα του γιατρέψει το μάτι / κορύφωση ύβρεως – ο Πολύφημος προσεύχεται στον Ποσειδώνα → νέμεση των θεών → να μη γυρίσει ποτέ ο Οδυσσέας στην πατρίδα του, κι αν είναι γραφτό να γυρίσει, να καθυστερήσει πολύ, χάνοντας όλους τους άντρες του, πάνω σε ξένο καράβι, και στην Ιθάκη να βρει καινούρια πάθη / τίση του Οδυσσέα / προοικονομία – ο Πολύφημος πετάει δεύτερο βράχο – ο Οδυσσέας και οι σύντροφοί του επιστρέφουν στο νησί όπου ήταν αγκυροβολημένα τα υπόλοιπα καράβια – εκεί προσφέρει θυσία στον Δία αλλά δε γίνεται δεκτή – τρώνε, κοιμούνται και την άλλη μέρα το πρωί όλα τα καράβια ανοίχτηκαν στη θάλασσα)

### Εργασίες:

1) Άσκηση → Ανακεφαλαίωση σ. 99 σχολ. εγχ.

2) Με ποιες πράξεις και με ποια λόγια εκδηλώνεται η «ύβρις» του Οδυσσέα;

3) O Oδυσσέας βγαίνει νικητής από τη σπηλιά του Kύκλωπα αλλά και θλιμμένος από την απώλεια των έξι συντρόφων του. Θριαμβολογεί λοιπόν με διάθεση εκδικητική, που παρουσιάζει κλιμάκωση. Προσδιορίστε την αυξανόμενη αυτή εκδικητική θριαμβολογία του με βάση τους τρεις λόγους που απευθύνει στον Πολύφημο, στους στίχους α. 529-534, β. 560-563, γ. 582-584. (σχολ. εγχ. σ. 99)

4) Πώς μπορεί να δικαιολογηθεί η υβριστική συμπεριφορά του Oδυσσέα α. από άποψη ψυχολογική (είχε λόγο να φερθεί έτσι;) και β. από άποψη δομική(ήταν αναγκαία μια τέτοια συμπεριφορά για να δικαιολογήσει τα βάσανα του Oδυσσέα, και το σχέδιο επομένως του ποιήματος;). (σχολ. εγχ. σ. 99)

5) Zωγραφίστε μια εικόνα αυτής της Ενότητας. (σχολ. εγχ. σ. 99)